钦定古今图书集成/明伦汇编/闺媛典/第092卷 > 杨国瑞妻徐氏
## 钦定古今图书集成/明伦汇编/闺媛典/第092卷 > 杨国瑞妻徐氏

按《金华府志》：“徐氏，诸生杨国瑞妻。年十九，夫亡，遗腹
生一女。继母欲夺其志，氏剪发毁容，以死拒之。屏居
一室，足不逾阃，择婿嫁女，以终夫志。崇祯十六年，东
阳许都倡乱，武邑震惊，居民多挈家逃避，男妇载途。
徐氏闻之，瞿然曰：‘未亡人待死之日久矣。今乱且未
艾，吾岂能从诸妯娌偷生乎’？遂自缢死，时年三十馀。”